Barberton brand weens swak diensleweringInwoners van Barberton se lewens word deur die betogings bedreig (Foto: Verskaf) Woedende inwoners van Barberton in Mpumalanga betoog al vanaf die begin van die maand oor swak dienslewering. Inwoners kla dat hulle gebuk gaan onder swak dienslewering sedert die Mbombela- plaaslike munisipaliteit en Umjindi-munisipaliteit in Barberton in Mpumalanga vier jaar gelede saamgesmelt het. Talle paaie in en rondom Barberton word die afgelope week deur betogers versper, ondernemings is gesluit en skole word geteister deur woedende betogers. Philip Minnaar, ’n DA-raadslid in Barberton, sê die twee munisipaliteite moes saamsmelt omdat die Mbombela- plaaslike munisipaliteit bankrot was en nie meer geld gehad het om diensverskaffers te betaal nie. “Mbombela het Umjindi benodig om metro-status te kon kry. Umjindi was voorheen ’n selfstandige munisipaliteit,” sê Minnaar. Inwoners sê weens die samesmelting moes hulle waterkrisisse, gereelde kragonderbrekings en verlies aan werksgeleenthede verduur. Munisipale amptenare moet ook regkom sonder basiese toerusting, materiaal en voertuie. Nou kla inwoners oor die betogings wat hul lewe ontwrig en selfs in gevaar stel. Plaaslike skole moes noodgedwonge vandeesweek hul deure sluit nadat betogers die Hoërskool Barberton Woensdagmiddag binnedring het. Betogers versper talle paaie in Barberton (Foto: Verskaf) Kobie Ekkerd, voorsitter van die beheerliggaam, sê betogers het klaskamers se vensters uitgegooi en voorwerpe na die kinders en onderwysers gegooi. Een onderwyser is in die proses beseer. “Hulle het die skool se bakkie gesteel en een van die skool se hekke omgery. Die bakkie is teruggekry, maar het baie skade opgedoen,” het Ekkerd gesê. Nog ’n inwoner, wat nie genoem wou word nie, sê betogers het leerders in skole in die Emjindi- informele nedersetting verplig om aan die onwettige gewelddadige betogings deel te neem. “Ondernemings in die dorp is ook tot stilstand gebring. Betogers het sake-eienaars gedreig dat hulle hul ondernemings sal afbrand indien hulle dit nie toemaak nie,” sê die inwoner. Sy sê aan Maroela Media inwoners is vreesbevange om na ’n winkel vir inkopies te gaan. “Ons voel heeltyd onveilig in die dorp. Die betogers het selfs ’n vragmotor wat kruideniersware kom aflaai het, uitgebrand,” het die inwoner vertel. ‘n Vragmotor is tydens die betoging in Barberton aan die brand gesteek (Foto: Verskaf) Die uitwerking van die erge droogte het die gemeenskap verder die joos in gemaak omdat water gerantsoeneer en dele van die dorp gereeld sonder water gelaat is. “Die munisipaliteit het die waterkrisis nie in ’n ernstige lig beskou nie. Hulle het misluk om behoorlike waterbeperkings in te stel. Hulle het ook nie die situasie behoorlik met die inwoners bespreek nie,” het Minnaar gesê. Die R38-pad tussen Badplaas en Barberton is tans vir motoriste gesluit. Leerders is ook Donderdag aangeraai om liefs nie Vrydag skool toe te kom nie. Minnaar sê die DA het die speaker en burgemeester van die munisipaliteit versoek om dringend ’n vergadering byeen te roep om oplossings te vind.